khistorydata/jeongjo-sjw-relations huggingface dataset:
정조 8년
司書趙濟魯疏曰。伏以。臣龜賊之罪。有萬罔赦。無一可貰。合辭之臚列已盡。國人之憤惋冞切。豈可使一日容息於覆載之間。而薄竄海島。久逭王章。亦且九年于玆矣。三司致討。未能積誠二字不允。便成例批。義理有湮晦之歎。窩窟無打破之期。何幸天啓聖衷。廓揮乾斷。特允盈庭之請。卽降發捕之命。因此而大義可伸。王討可行。就鞫之期。屈指以待。及出海島。不惟不許拿來。乃反仍以減等。有若尋常罪人。遇慶蒙宥者然。噫嘻。此何事也。此何擧也。法或有可屈。恩或有可施。而至如此賊之千罪萬惡。有關宗社者。雖以人主之威。有不得以低仰於其間。則以殿下執德之固。燭理之明。何不念及於期。而乃有此萬萬過擧耶。殿下臨御以來。所以自勉而飭下者。卽誠實底道。而今乃反是。始也俯循輿議。終焉苟且彌縫。日昨儒臣所謂方其允許之時。聖意已在於區處云者。儘非偶語。殿下之待群下。旣不以誠。則尙何望上下情志之交孚也。人心之疑惑。天彝之斁絶。已無可言。而聖德之累。臣竊惜之。日者轟燁之災。發於收藏之節。天道悠遠。固不敢指爲某事之應。而刑政之乖當。施措之不誠。亦足以干和而致災。安知非仁愛之天。警動我聖心。以爲奮發振作之機耶。臣忱誠淺薄。雖未能碎首天陛。沬血陳請。而衷情所激。不容泯默。敢將草草數語。仰瀆崇嚴。伏乞聖明。依前成命。拿鞫窮覈。亟施三尺之典。以洩一國之憤焉。嗚呼。懲討不嚴。隄防漸壞。如夏賊之窮天地亘古今所無之劇逆。而猶且看作尋常。擧無北首爭死之意。雖以斗恒事言之。夏賊之罪。有浮逆适。則應坐之律。豈用常格。而該府之以出繼免坐。循例草記。有若諸凡罪人之子姪分揀生養者然。且夏賊之所嘗出力扶護者。卽是尹得孚。則得孚之爲其黨與。人孰不知。而得孚放釋之命。乃在於夏賊伏法後數日之內。有司之臣。初無一言覆難。此皆由於人心狃安。視夏賊不甚驚動之故。臣謂斗恒。亟令散配。尹得孚。依前還配。前後金吾堂上。竝施譴罷之典。斷不可已也。臣於目下事。竊有慨然者。玆敢附陳焉。筵體何等莫重。而挽近以來。堂陛不嚴。全昧敬謹之義。勦說强聒之風。不一而足。日昨林濟遠事。亦可見矣。筵席語祕。雖未得其詳。伊日所下傳敎中。雜以弄語。極口喋喋者。可知其擧措之駭妄。此雖若微細之事。亦可謂紀綱所關。薄罷旋敍。何足以懲其罪而勵他人乎。臣謂前承旨林濟遠。施以削職之典宜矣。大抵國之所以維持者。卽紀綱。而紀綱之不振。如水益下。群工恬憘。百隷怠慢。甚至筵席之上。亦無謹愼之風。上每加寬恕。下以漸爲習常。可駭之擧。奚特濟遠一人而已哉。臣恐此習益長。則將至於紀綱掃地。莫可收拾。伏願深留聖心。凡於大小筵席。如有不愼口不謹儀者。則必嚴斥之。使群僚知所警畏焉。臣於治疏將上之際。得接家信。則臣父素患風癉之症。忽又添劇。頑痰流注。渾體不仁。飮啖全却。眞元漸爍。凜然有朝夕之憂。臣以終鮮之身。扶將之方。醫藥之道。無他可恃。自聞此報。心神飛越。按住不得。玆敢仰暴情私。徑出禁扃。伏乞聖慈。特遞臣職。仍治臣罪。以便救護。以肅朝綱。千萬幸甚。臣無任屛營祈懇之至。謹昧死以聞。傳曰。具悉。首陳事。爾何曰苟且彌縫。予以爲委曲宛轉。次陳事。修省之心。歷日靡已。方欲益懋體察。第三件事。前批旣諭矣。附陳林濟遠事。亦一世變。罪正罷職。付之不足責之科故耳。削職雖屬薄勘。爾旣陳請。姑先依施。末端事。近來筵席不嚴。誠如爾言。爾以紀綱之不振爲弊源。深得論思其體。然自上豈可每有處分。惟在言責之地。隨事糾繆。以此意另飭三司。爾其勿辭。救護父病。
정조 8년
甲辰十月初五日辰時。上御重熙堂。同副承旨入侍時。同副承旨李集斗。假注書洪義浩。記事官李崑秀尹行任。以次進伏訖。上曰。新榜注書。尙今無一人入來者乎。集斗曰。昨今連事催促。而姑無入來之人矣。上曰。實官若能檢飭。寧有是也。命書傳敎曰。新榜文臣之次第付堂后假官。自是不易之例。點下之後。宜卽仕進。而昨日朴蓍壽之過門限。終不仕進。已極駭然。纔有汰去之命。而伊後新付者。已至經宿。無一人仕進。本院仕記注書三窠。皆以未仕進書入。新榜注書洪義浩申驥顯二人外。皆無去處。此亦紀綱所在。假注書鄭東愼尹之鉉爲先汰去。令該府。拿問。各別重勘。前假注書朴蓍壽汰去。終涉太輕。姑先罷職。其外遲滯仕進之人。今番特從寬典。姑不處分。此後本院。另加察飭。後復如此。直捧禁推傳旨。堂后凡事。實官無不主張。飭敎之下。慢不動念。此注書近來恣妄之擧。不一而足。至於今番事而極矣。罷削之典。在渠適符圖便之望。尹行任。拿問處之。命書榻敎曰。上京守令入侍。命退。承史以次退出。
정조 8년
甲辰十月初五日辰時。上御重熙堂。軍士房承旨入侍時。行右承旨李在學。假注書洪義浩。記事官金鳳顯李崑秀。以次進伏訖。上命新榜中。雖經假官。而未經入侍者爲幾人。知入。賤臣承命出。命退。承史以次退出。
정조 8년
甲辰十月初五日午時。上御重熙堂。右副承旨入侍時。右副承旨李祖承。假注書李崑秀。記注官金健修金鳳顯。以次進伏訖。上曰。監印堂上。何不入來乎。祖承曰。未及入來矣。上曰。兼春秋。出去偕入。可也。健修承命。與檢校直閣徐龍輔偕入進伏。上曰。印役方至何境乎。龍輔曰。榜目未及釐正。待釐正。當鋟梓。而釐正之時。須有多眼。可以分力校正矣。上曰。然則參試官中。申耆梁塤進去。眼同監印。其中方帶殿試試官人。往來看檢。好矣。上曰。尹行任禁推傳旨。卽爲頒布。可也。賤臣曰。臣以本閣事。有仰達者矣。檢校用時任例事。曾有定式。而檢校遞仍。無關由政院之事。故自政院。無遞差傳旨捧入之例。自本閣。所當啓辭請減下。而僚官去就。亦不敢擅便矣。上曰。承旨禁推。則政院直捧遞差傳旨。此足爲旁照之端。此後檢校閣臣。或有禁推拿處之擧。自本閣。直入減下啓辭。可也。上曰。上京守令。幾人待令乎。祖承曰。未及知之矣。上曰。宗簿役事。斯速訖工。初八日進上之意。分付。可也。上命退。諸臣以次退出。
정조 8년
甲辰十月初五日申時。上御誠正閣。右承旨。與上京守令入侍時。行右承旨李在學。假注書尹光普。記注官金健修。記事官金鳳顯。韓山郡守洪景厚。加平郡守沈公藝。咸興判官韓大裕。任實縣監尹行儼。楊口縣監尹㬘。松禾縣監沈定鎭。懷仁縣監安廷鐸。鴻山縣監李厚源。奉化縣監沈公著。以次進伏訖。上曰。此注書是尹光普乎。在學曰。然矣。上曰。家在尼城乎。在學曰。然矣。上曰。諸守令。以次奏職姓名。可也。景厚。進奏職姓名。上曰。本郡年事。果何如。景厚曰。豐年矣。上曰。市直爲幾何。景厚曰。米一石價爲三兩錢矣。廷鐸。進奏職姓名。上曰。本縣戶口爲幾何。廷鐸曰。一千一百一戶矣。上曰。邑弊有可奏者乎。對曰。別無大段弊瘼矣。上曰。汝爲部官時。見之數矣。可謂速化矣。定鎭。進奏職姓名。上曰。曾爲桂坊仍任乎。定鎭曰。然矣。上曰。李松年事。今已過限乎。對曰。此漢。本以海州人。偶來本縣。相鬪致此。期限已過。尙未捕得矣。上曰。厥漢。頗有膂力云故。向已申飭營將。豈無可捉之道乎。何當下去。對曰。方在待勘中。故受由上來矣。上曰。姑爲下去。宜矣。厚源。進奏職姓名。上曰。此是李錫杓之子乎。厚源曰。然矣。上曰。本縣年事。何如。對曰。豐年矣。㬘。進奏職姓名。上曰。本邑年事。如何。㬘曰。大豐矣。上曰。緣何上京乎。對曰。苽滿故上來矣。公著進奏職姓名。上曰。爾曾爲都監郞廳乎。公著曰。然矣。因何事來乎。對曰。爲赴擧而來矣。公藝行儼。進奏職姓名。上曰。本郡年事。何如。公藝曰。幸得善成矣。大裕進奏職姓名。上曰。北道年事。果何如。大裕曰。道內所聞。大體豐登矣。上曰。咸興亦爲豐年乎。對曰。大勝於前矣。上曰。爾來時。歷路所見。何如。對曰。處處皆善成矣。上謂諸守令曰。邑務之久曠可悶。爾等今明日內。下去。可也。上曰。禁府開坐與否。知入。賤臣承命出問。還奏曰。俄已開坐云矣。上曰。囚供斯速捧入事。申飭。賤臣承命出傳。仍命退。諸臣以次退出。
정조 8년
甲辰十月初五日酉時。上御重熙堂。坐直承旨入侍時。右副承旨李祖承。假注書李崑秀。記注官金鳳顯。記事官尹行任。以次進伏訖。上曰。下番何時入來乎。行任曰。俄始入來矣。上曰。見汝兄乎。行任曰。未及見之矣。上曰。俄於守令入侍。有下敎。自當擧行。卽往見之。可也。仍命退。承史以次退出。
정조 8년
甲辰十月初五日初更。上御重熙堂。坐直承旨入侍時。右副承旨李祖承。記事官尹行任。記注官金健修金鳳顯。以次進伏訖。上命書傳敎曰。俄聞承宣言。以次堂之故。永祐園別檢參奉出六。尙不擧行云。待後日政。卽爲陞遷調用事。分付。仍命退。承史以次退出。
정조 8년
行都承旨尹坊未肅拜。行左承旨李在學坐。右承旨安聖彬坐直。左副承旨李祖承坐。右副承旨徐龍輔坐直。同副承旨曺遠振坐。注書尹行任仕直朴能源未肅拜。事變假注書金孝健仕。
정조 8년
李在學啓曰。卽者副修撰趙濟魯。以其親病。陳疏徑出。原疏纔已入啓矣。所當直捧禁推傳旨。而此與無端徑出有異。推考警責。何如。傳曰。允。
정조 8년
李祖承。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 8년
李在學啓曰。御營廳將官來言。今日本營軍兵。日次私習云矣。敢啓。傳曰。知道。
정조 8년
傳于李在學曰。備局堂上引見。
정조 8년
承旨前望單子入之。李亨逵徐龍輔成德朝曺遠振。落點。
정조 8년
承旨前望單子入之。尹坊安聖彬。落點。
정조 8년
傳于李在學曰。未下直守令邊將。皆令當日辭朝。
정조 8년
以領議政鄭存謙九度呈辭。傳于尹坊曰。敦諭。
정조 8년
以左議政李福源八度呈辭。傳于尹坊曰。敦諭。
정조 8년
兵曹口傳政事。以李運春爲內乘。
정조 8년
安聖彬啓曰。假注書尹光普。身病猝重。勢難察任。今姑改差。何如。傳曰。允。
정조 8년
傳于尹坊曰。當該注書禁推。
정조 8년
安聖彬啓曰。注書被薦人朴能源金孝建。付職薦狀。依例成送吏曹之意。敢啓。傳曰。知道。
정조 8년
傳于李在學曰。左承旨入侍。
정조 8년
傳于李在學曰。左副承旨入侍。
정조 8년
韓興裕在外。代以金載翼爲事變假注書。
정조 8년
李在學啓曰。武科殿試分所。諫院當爲進參。而大司諫未差。司諫尹在醇牌不進傳旨未下。獻納洪宗藎。正言洪克浩。俱在外。正言李顯道。武二所初試試所進去。無進參之員。合有變通之道。何以爲之。敢稟。傳曰。違牌及在外人許遞。政官。牌招開政。以在京無故人差出。
정조 8년
有政。吏批。判書金鍾秀受由在外。參判未差。參議黃昇源。右承旨安聖彬進。啓曰。判書金鍾秀受由在外。參判未差。小臣獨政未安。何以爲之。敢稟。傳曰。只出緊任。宋鍈爲大司諫。李身晦爲司諫。李壽咸爲獻納。徐有鍊爲正言。林道浩爲校理。鄭萬始爲副校理。李晙爲宗簿主簿。知義禁單徐浩修。故通德郞李時德。贈吏參例兼。故郡守李道善。贈吏議。同義禁李得臣考祖考。
정조 8년
再政。金履素爲左參贊。權以綱爲敦寧都正。沈晉賢爲司書。鄭德濟爲司䆃直長。李義玄爲南部奉事。徐貞輔爲長興奉事。李在簡爲軍器提調。具壽民爲軍器僉正。權訪爲昭寧園守奉官。金就夏爲泮學敎授。
정조 8년
三政。宋祥濬爲永祐園別檢。李在沆爲康陵參奉。徐有升爲貞陵參奉。李潢爲靖陵參奉。李集玉爲長陵參奉。李城輔爲假監役。李㯓爲典牲奉事。左參贊單尹東暹。右參贊單金履素。
정조 8년
四政。李彦恒爲禮賓參奉。朴能源爲注書。
정조 8년
兵批。判書李在簡病。參判金文淳都監進。參議柳誼入直進。參知沈基泰病。右承旨安聖彬進。副護軍尹在醇。副司直李東馨洪宗藎。副司果洪克浩。副司正尹光普金載翼單付。
정조 8년
李在學。以侍講院言啓曰。本院司書林道浩。移拜校理矣。兼司書趙濟魯。以親病陳疏受由。說書兼說書俱未差。下番闕直。事甚未安。今日政。新除授人員待下批。牌招入直。何如。傳曰。允。
정조 8년
李祖承啓曰。玉堂上下番俱空。事甚未安。今日政新除授玉堂。竝卽牌招入直。何如。傳曰。允。
정조 8년
以校理林道浩。副校理鄭萬始牌不進罷職傳旨。傳于李祖承曰。只推。更爲牌招。
정조 8년
李祖承啓曰。校理林道浩。副校理鄭萬始牌不進罷職傳旨。今方捧入。而副校理金履鏞。修撰權裕。牌招草記未下。校理安策。修撰李東稷。副修撰孟至大。俱在外。副修撰趙濟魯受由。玉當上下番俱空。事甚未安。副提學應敎未差之代。今日政差出。待下批仍卽牌招入直。何如。傳曰。傳旨未下人。只推。與牌招草記未下人。一體牌招。推移入直。
정조 8년
李在學啓曰。校理林道浩。副校理金履鏞鄭萬始。修撰權裕牌不進罷職傳旨。今方捧入。而校理安策。修撰李東稷。副修撰孟至大。俱在外。副修撰趙濟魯受由。玉堂上下番俱空。事甚未安。副提學應敎未差之代。今日政差出。待下批仍卽牌招入直。何如。傳曰。在外人許遞。政官纔已出去。待明朝牌招開政。以在京無故人。差出。
정조 8년
李祖承啓曰。司諫李身晦在外。獻納李壽咸。正言徐有鍊牌不進罷職傳旨捧入。正言李顯道。武二所初試進去。武科殿試分所。諫院無進參之員。合有變通之道。何以爲之。敢稟。傳曰。與牌不進憲長許遞。前望單子入之。待下批牌招。武所殿試。推移進去。
정조 8년
李祖承啓曰。武科殿試分所。諫院無進參之員。今日政新除授諫院諸臺。竝城上所牌招言送。何如。傳曰。允。
정조 8년
兩司前望單子入之。大司憲李亨逵。司諫金履厚。獻納李勉兢。正言愼師稷。落點。
정조 8년
以全羅監司狀啓。泰仁縣民家失火事。傳于李在學曰。各別顧助事。令廟堂行會。
정조 8년
以咸鏡監司狀啓。災實分等事。傳于李在學曰。今日內。草記回啓。
정조 8년
以洪忠監司狀啓。災實分等事。傳于李在學曰。災結所請。極其精約。牙山倉屬七邑大同上納寬限事。推奴徵債事。竝與分等。皆非難從之請。不必稟處。依此施行事。回諭。
정조 8년
以洪忠監司狀啓。漂人護送差員泰安郡守李壽弘等。罷黜罪狀。令攸司稟處事。傳于李在學曰。此等擧行。專在問情官。而發送之際。又有此疎漏之事。當該下去譯官所爲。極爲駭然。有關邊情。不可決棍而止。卽其地定配。當該虞候。卿其拿致營門。嚴棍懲礪。地方官數遞可悶。姑先推考事。回諭。
정조 8년
以黃海監司狀啓。奏請使先來軍官過去事。傳于李在學曰。海營撥路。係是朝發夕至之地。況勅使云云狀本。亦屬邊情。初四朝所出。今午始爲來到。寧有如許紀律。當該監司。爲先從重推考。自廟堂。後勿如是之意。各別嚴飭。
정조 8년
安聖彬啓曰。闕門放鑰。如有下敎。則司謁。傳于本院。自本院放鑰。自是常規。而今日放鑰時。司謁不傳下敎於本院。直令軍士。經先放鑰。此是前所未有之事。後弊所關。萬萬駭然。當該司謁。令攸司。從重科治。何如。傳曰。若此則闕門放鑰。司謁主張。而承旨作一冗官乎。寧有如許事理。況門鑰所重。尤何如此。而尋常處之。後弊難言。該司謁。爲先汰去。令攸司。從重照律嚴處。以懲日後。
정조 8년
左副承旨權書啓。臣敬奉聖諭。馳往傳諭于南部會賢坊長興洞契議政府領議政鄭存謙所住處。則以爲臣於昨夜。書啓。瀝盡腔血。悉暴衷懇。體諒之恩。瞻天顒俟。又於千萬匪意。近密之臣。臨宣聖旨。辭敎諄勤。晦諭備至。惶恐震越。罔知攸措。封典遄完。勅期指日。臣於此時。職縻中書。何敢昧然縮伏。而臣罪未蒙勘。義在必遞。區區處義。關係四維。辭單請急。日俟譴勘。至於賓對之久曠。覆奏之稽滯。莫非臣不生不滅。虛縻瘝曠之罪。揆以常憲。死有餘罪。目下奇疾。轉益危劇。奄奄床席。轉側須人。恩諭之下。轉動無路。伏地戰慄。惟願遄被鐵鉞之誅云矣。敢啓。傳曰。知道。
정조 8년
同副承旨李集斗書啓。臣敬奉聖諭。馳往傳諭于東部於義洞景慕宮契議政府左議政李福源所住處。則以爲臣於前夜別諭之下。猥將區區情懇。附奏於史官之回。未承敷心之德意。只俟方命之嚴誅。迺於千萬匪意。特遣近密之臣。又降諄勤之諭。悶廊廟事務之多滯。慨臣等引義之過當。十行絲綸。反復丁寧。至於封典準請。勅行在近。此固臣等之日夜顒企者。迎接之節。先期講磨。此實臣等之時急擧行者。苟使臣。有一分可進之勢。豈敢不竭蹶趨膺。對揚明命。而不惟臣自來當遞之義。較然明甚。近日一二臺章之譏切論斥。至爲嚴峻。臣若迫於嚴命。抗顔冒出。則不幾近於人言不足恤。天災不足畏乎。大防不可踰也。微諒不可改也。雖被違傲之誅。實無轉動之望。當此客使臨境。民事積滯之日。鼎席一空。至尊獨勞。莫體憂勤之意。徒荷敦勉之恩曠瘝之責。逋慢之罪。論以邦憲。實無所逃。戰恐屛營。不知所達云矣。敢啓。
정조 8년
記事官車亨衢書啓。臣敬奉聖諭。馳往傳諭于南部會賢坊長興洞契議政府領議政鄭存謙所住處。則以爲臣情危病劇。有萬分難冒之勢。無一線可進之路。冒控請急之單。未蒙開許之音。誠未仰格。罪犯累瀆。惶恐抑塞。罔知攸措。此際臺斥相繼。情踪愈益危蹙。不敢以職同已遞。晏然自處。略陳短箚。冀被重勘。伏忱悚惕。惟鐵鉞是俟。千萬匪意。史官臨宣別諭。辭旨鄭重。責勉備至。有非無似賤臣。所敢承當者。擎讀未半。惶隕感激。不覺涕淚之被面也。噫。臣罪在勘當。而尙未蒙勘。義在必遞。而迄未獲遞。慶禮旣成之後。卽臣瓜熟之限。非但通朝之所共諒。抑亦輿臺之所共知。況自近日以來。昏憒益甚。擧措愈錯。小則露醜。大則僨事。譏議四起。彈評迭發。狼狽無餘。收拾不得。人言之來。莫非自取。豈不敢受而爲罪。而臺疏之請黜請削。律名至嚴。獨於臣。雖不勘斷。便是蒙上文。又與直勘奚間哉。到此而臣之去就。已無可論。至若引疾之斥。外面驟看。若不深緊。而當此國事多艱。至尊獨憂之日。果若無端引入。如臺臣之言。則揆以邦憲。萬戮猶輕。罔非臣行己無素。不能見孚之致。人言至此。其何以自居於董率之地哉。人臣出處。有關世敎。不但爲一身事。聖化方懋於勵恥。治敎必先於養廉。事有關於廉義。輒皆扶植而培養之。雖微官庶僚。必使容其自處。各伸其義。臣雖奊詬。亦備任使之列。以聖上磨勵之治。陶甄之化。豈不處臣於四維之內乎。況輔導之責至重。尤非滓濊之賤。所敢玷冒。講究之事雖急。實非僨誤之蹤所可預聞。況臣周歲類中之病。卽是當寒癃廢之疾。左臂麻痺。漸不運用。舌本燥硬。夜輒痛疼。少或勞心。神昏語澁。卽此病狀。萬無陳力之望。噫。臣之頂踵毛髮。非臣自有。行止久速。一聽於天。以情以病。苟有一分可强之勢。豈敢爲此時祈免之計哉。恩諭之下。轉動無路。尤增死罪。日夜所祈祝。惟願遄被嚴誅。以嚴公法。以靖私義。衷懇所迫。言不知裁。秪自伏地悲泣。瞻天默禱云矣。敢啓。傳曰。知道。
정조 8년
記事官車亨衢書啓。臣敬奉聖諭。馳往傳諭于東部於義洞景慕宮契議政府左議政李福源所住處。則以爲臣以必遞之情勢。兼有難强之疾病。呈告至六。拜箚亦三。畢瀝危懇。顒俟兪音。不意深夜風雨之中。史官儼臨蓬蓽。先之以恩批。繼之以溫諭。開示諄勤。戒誨丁寧。至於輔導之丕責。尤仰虛佇之盛意。奉讀再三。感惶交切。又況邦慶冞隆。封典遄完。勅期在近。擧國歡聳。以此職當此時。尤何敢一味縮伏。而顧臣區區自處之義。思量已熟。非出倉卒。低回抃蹈之際。黽俛蹲畓之中者。爲日久矣。負心多矣。一遞之期。惟待今日。而今若憑藉寵數。寅緣事會。復爲抗顔出脚之計。則一身之去就雖輕。四維之關係甚重。臣心慙恧。物議嗤點。具瞻之地。所損非細。公無裨益。私則狼狽。反復思惟。轉動無路。恩諭之下。不得祗承。伏地戰惶。惟俟鐵鉞之誅云矣。敢啓。傳曰。知道。
정조 8년
李在學。以戶曹言啓曰。仁政殿月臺修改吉日令日官推擇。則今月初八日辰時爲吉云。以此日時擧行之意。敢啓。傳曰。知道。
정조 8년
李在學。以兵曹言啓曰。景福宮衛將金命遇。慶熙宮衛將朴道洵。俱以身病。呈狀乞遞。輪番之任。不可久曠。竝改差。何如。傳曰。允。
정조 8년
安聖彬。以禁衛營言啓曰。本營三番騎士將金漢謙。身病猝重。勢難察任。改差。何如。傳曰。允。
정조 8년
安聖彬。以武一所差備官。以試官意啓曰。今日本所鐵箭應射擧子。自四字至維字半字。三千二百三十人內。入格十四人。再昨日與昨日入格二百六十二人。合爲二百七十六人矣。鐵箭纔已畢試。騎芻鱗次試取之意。敢啓。傳曰。知道。
정조 8년
安聖彬。以武一所差備官。以試官意啓曰。今日平明開場。騎芻應射擧子。自潤字仍爲試取之意。敢啓。傳曰。知道。
정조 8년
徐龍輔。以武一所差備官。以試官意啓曰。今日本所騎芻應射擧子。自潤字至景子。八千八百五十人內。入格七十九人及昨日入格十七人。合爲九十六人之意。敢啓。傳曰。知道。
정조 8년
安聖彬。以武二所差備官。以試官意啓曰。本所捧單。自天字。至樹字半字。一百三十二字。移來。單子三字十八張。鐵箭應試擧子六千七百五十七人內。前三日入格三百十五人。今日自育字。至食字。入格六十人。合爲三百七十五人。兩技入格一百九十五人。未入格六千三百八十二人。鐵箭今已畢試。騎芻。仍爲開場試取之意。敢啓。傳曰。知道。
정조 8년
安聖彬。以武二所差備官。以試官意啓曰。本所今日平明開場。自寒字。騎芻試取之意。敢啓。傳曰。知道。
정조 8년
徐龍輔。以武二所試官意啓曰。本所擧子具膺謙。柳葉箭貫邊入格之後。考準戶疤時。以戶籍之不納。仍卽拔去。鐵箭騎芻。俱不得應試矣。今因禁亂官來傳下敎。擧子具膺謙及冶匠金大得。衛將所代使令金時鼎。軍士黃順福。巡廳軍士韓貴奉等。一竝捉來。嚴問究覈。則膺謙。果與冶匠衛軍輩相約。以二百五十兩錢。成手記以給。締結弄奸之跡。一一直招。衛軍等所供。一如膺謙之招。莫重國試。如是作奸。萬萬痛駭。竝移送秋曹。依律嚴勘。證人趙運昶。自知其罪。先期逃躱。亦令該曹。發捕勘處。臣等不能檢飭。有此弄奸之弊。惶恐待罪。都廳監察。循例封箭。䑃不覺察之罪。在所難免。而監察係是臺監。自試所。不敢擅便之意。敢啓。傳曰。柳技拔去。鐵芻未試。奸情雖有已行未行之則。其在嚴科場之道。不可不嚴飭。卿旣帶將任。且管主試。具膺謙。嚴加懲治。干連諸漢。亦爲分等嚴治。草記。可也。
정조 8년
李祖承。以義禁府言啓曰。尹行任。杖一百收續。告身盡行追奪。昭律草記批旨內。如有功議。各減一等。若以私罪放送。適中其願。所照律以公罪擧行事。命下矣。尹行任七代祖暹。光國功臣云。功減一等。以公罪。杖九十收贖之意。敢啓。傳曰。知道。
정조 8년
義禁府啓目。前假注書鄭東愼尹之鉉等。原情云云。傳旨問目內辭緣。泛稱遲晩。竝只刑推得情。何如。判付啓。院隷之不知其矣等居住。前夜望筒。翌朝始傳云者。推以事理。太不成說。況朴蓍壽處分之後實注書。連以新除。他注書去來。屢度催促云爾。則院隷豈有經宿不往之理。爲先令政院嚴査。果如囚供。院隷出付該曹。嚴加懲治。囚供又或爽實。自有瞞告之律。此囚等乙良。姑爲仍囚。以待結末爲良如敎。
정조 8년
李祖承。以刑曹言啓曰。因義禁府啓目判付。注書望筒。經夜始傳之院隷。自承政院。出付臣曹。故嚴問其委折。則院隷沈得良招內。以爲注書。以新榜之故。不知其處居住。以致莫重望筒。經宿始傳。罪死無惜。遲晩納招矣。取考律文。則大明律制書有違條有曰。凡奉制書有所施行。而違者杖一百。沈得良。依此律決杖一百。放送。何如。傳曰。此以尋常處之。流弊將至於眞箇命牌。經宿始傳。杖百之律。失之太寬。院隷。畿邑徒一年定配。以懲日後。而未仕進注書。至於三人之多。而院隷。以一人査出捉送。卿等無一言皁白者。詳覈之意果安在哉。更爲査問草記。時囚罪人尹之鉉鄭東愼等。所當白放。而藉令院隷。到朝始傳。食前足以仕進。而侵午無形影者。亦可諉之院隷之罪乎。以此意。明日更招以聞事。分付該府。昨日飭敎。何如。而昨日新除注書韓興裕。至今尙不仕進。究厥所爲。萬萬痛駭。亦令該府。拿問處之。待下敎捧供。此等頑慢之類。宜有別般懲礪之擧。竝以此意。分付。可也。
정조 8년
李在學。以刑曹言啓曰。卽接武一所移文。則信川擧子朴鳳瑞。使安岳居出身柳東亮。入場代射。被捉於試所。竝爲移送。故遲晩取招後。朴鳳瑞。以借射律。決杖一百。身充水軍。柳東亮。所當一體照勘。而係是出身。移義禁府處之。何如。傳曰。依昨日下敎。令試所。決罪草記。可也。
정조 8년
刑曹啓目粘。全羅道放未放。本曹所管罪人未放秩乙良。竝依啓聞施行爲白乎旀。未至配所古阜囚推文川郡定配罪人權仁得段。係是殺獄。減罪置之之意。竝以分付。何如。判付啓。點下三罪人。臺啓旣停。依初下敎擧行之意。分付該道伯爲旀。求禮車振成段。雖係殺獄。情實可原兺除良。値今大霈。本道無一人疎放。大非同慶之意。放送事。分付爲良如敎。
정조 8년
刑曹啓目。罪人私奴良弼等原情云云。兩漢之一辭抵賴。尤極巧惡。憲鎭嚴刑。良弼加刑。覈出其同黨爲白乎旀。金完鎭段。隨其兄作挐之罪。渠旣直陳。姑爲嚴囚。待結末。更爲稟處。何如。判付啓。同黨諸人。首唱委折。宜卽訊問於金憲鎭處。而又反請刑。有若難愼者然。卿等擧行。極爲駭然。憲鎭。身乙。爲先嚴刑取服爲有矣。數十同黨。當初首唱等諸般情節。如不一一直招。啓目乙良。勿爲修啓。過辜限。更加嚴刑。無論一次二十次。待輸款。然後區別首從。尾附意見以啓爲旀。所謂良弼稱名漢。不足更問於如渠卑微之類。曹內保放。以待結末爲旀。完鎭段。以弟證兄。有乖獄體。放送爲旀。兵曹草記該廳牒報之捨却兩班。但擧常漢。巽軟甚矣。疲劣極矣。該堂從重推考。該次知宣傳官汰去。此似鬪鬨之微事。有關紀綱故耳。此意。竝以分付爲良如敎。所謂金憲鎭稱名漢。若不箇箇嚴刑。執杖皁隷。檢杖曹吏。當嚴刑定配。卿等除良。該房郞官。當汰去。卿等小加惕念。無或如前疲劣也。又啓目粘連。本曹所管定配罪人未放秩乙良。依啓聞施行之意。分付本道。何如。判付啓。値今大霈。本道無一人疎放。殊非廣慶之意。龜城罪人金命得。罪關一律。情實可原。放送事。分付爲良如敎。
정조 8년
正言李顯道疏曰。伏以。天祐有德。慶實無前。定貳極而國本永鞏。奉五冊而聖孝冞光。喜溢宗祊。歡均率普。億萬年太平之基。自今日伊始。臣民欣忭。曷有其極。仍伏念臣於月前。見叨是職也。隨入朝參之班。旣進旋退。擧條顚錯。乍出還入。臺體隳壞。仍致莫重合辭。無端闕啓。臣誠慙惶。歷月靡定。伊時大僚之請罷。憲臣之處置。可見公議之極嚴。而聖度天大。只下問備之命。更推恩遞之私。曾未幾何。除音又降。仍命先參試事。臣承命惝怳。莫省攸措。以臣情蹤。何敢一刻冒出。重速大戾。而第念設科取技。所以同慶。分臺赴試。係是往役。臣義分是懼。趨走爲恭。不暇廉隅之是顧。連赴試所。少效微分。而臣之慙悚悶蹙。固自如矣。今則試事已畢。宜卽反命。而卽接鄕信。臣之八耋老父。重患毒感。食飮全却。而須人轉動。神氣凜綴。而促臣歸視。臣自聞此報。方寸煎灼。雖欲按住。其勢末由。玆不得不忙陳短章。徑尋鄕路。伏乞天地父母。察臣情勢之惶蹙。憐臣情私之懇迫。亟命鐫削臣職名。使私分安而獲遂救護之願。國綱嚴而以爲逋慢之戒焉。臣於治疏將上之際。得伏見前持平李尙載疏本。則以向來議諡時。職在三司之任者。默無一言之爭。盛有論斥。至請譴罷。臣亦其一也。雖無人言。尙多恧縮。況有臺評。尤當如何。前後所坐。罔非臣難冒之端。而鐵限之在前者也。伏乞聖明。亟降嚴誅。以治臣罪。以謝公議。臣無任屛營祈懇之至。謹昧死以聞。省疏具悉。爾其勿辭。救護父病。
정조 8년
行副司直李得臣疏曰。伏以。定貳極於磐泰。德叶重离。進五冊於殿宮。慶推大比。邦籙荷陟降之祐。聖孝盡揄揚之道。環玆數千里東土。猗歟億萬年洪休。朝野胥悅。動植俱榮。仍伏念臣。髮膚皆恩。夢寐猶感。內而出入銀臺。外而紆拖銅章。不但臣所未望。抑亦人所未期。秪緣天地之仁。普育微物。父母之慈。偏護弱子。邇來歷揚。殆若無故。臣逢人自汗。撫躬先涕。而是猶仍舊資貫。輒皆冒沒承膺。頃當上號之日。猥隨執事之後。周旋法庭。躬覩盛禮。悚惕之餘。榮幸交摯。不意加資之恩。遽及罔功之賤。曾未幾何。又伏奉金吾除命。臣驚惶震懍。莫省攸措。噫。命德之器。從古難愼。或以文學才猷望實俱著而授之。或以奔走夷險積久宣力而與之。今臣不過空空一滓穢庸品。旣乏勞勩之足稱。又無踐歷之可言。而拔之於衆棄之外。廁之於亞卿之列。如賤臣濫竽之愧。無足恤矣。在聖朝愼簡之義。不其謬歟。臣本弱植靡依。曲木驚心。生死肉骨。得有今日。皆殿下賜耳。惟有報答一念。弸結于中。湯火不避。糜粉是甘。則今於晉秩之命。亦豈巽辭爲計。而誤恩之加。恐或貽累。匪分之職。尤不稱才。以公以私。且惶且愧。敢冒死罪。仰瀆崇聽。伏乞聖慈。俯賜鑑諒。念名器之不可濫授。察臣言之非出飾讓。亟收新命。以重國體。千萬幸甚。答曰。省疏具悉。卿其勿辭行公。
정조 8년
甲辰十月初六日辰時。上御重熙堂。左承旨入侍時。行左承旨徐有防。記事官尹行任金鳳顯李崑秀。以次進伏訖。上命書傳敎曰。今番別試射及庭試。三營軍兵之登科。數甚夥然。至於訓局。則馬步軍兵登科。至於百餘人之多。登科雖幸。失料可矜。因此而又失許多精兵。由前由後。宜有別般軫念之擧。雖以古例言之。仁廟朝設萬科。置局出身廳。肅廟朝。又設萬科。加設局出身。玆事或載寶鑑。或載謄錄。今榜出身之數。雖不若萬科時。比近年未有此多。如欲另究區處之方。不必加設料窠。亦必有好道理。此意令訓將知悉。別具意見。論理草記。禁御兩營將臣。亦以此意知悉。大抵今番特軫外邑出身。充定忠贊衛之弊。錢布之納。旣令分數永蠲。朝家一視之澤。京外無間。竝以此意知悉。武榜出身赴防。亦爲除之事。分付。又命書傳敎曰。聞其實病。旬月內。勢難差可云。直提學鄭志儉。今姑許遞。又命書傳敎曰。奏請正使先來軍官具埉。副使軍官金厚鎭。譯官尹得運。竝依例加資。又命書傳敎曰。判堂在外。參判未差。東銓多窠。積滯可悶。且有園官差出之命。雖非緊窠。今日政。竝爲差出事。分付。又命書傳敎曰。今番新設宮房田土折受中。有嘉山郡火稅筒畓。而向日文書啓下時。欲爲措辭判付而未果。近因擧行文書。始覺之。未免混同折受。此畓雖非在於民者。必是官用之需。然而屬之宮房。則奚特官不成樣。亦當民受其病。更以此意。自戶曹。分付該道臣處。嘉山所在田土望定一款。勿施。其代。度支從便代給事。分付。又命書傳敎曰。觀其身手。近來武弁中所罕見。且以嶺人爲先正外孫云。雖有調用之命。薦月尙遠。遠人等待之弊。不可不念。內乘適有窠。今日政調用事。分付。上曰。宣傳官李堯憲。兼帶內乘改差。出榻敎上曰。敦諭承旨。左副承旨同副承旨進去。出榻敎命書傳敎曰。都承旨在外。左承旨聞有親病。左副承旨。與同副承旨。敦諭進去。竝許遞。前望單子入之。待下批牌招。推移入直。命退。諸臣以次退出。
정조 8년
甲辰十月初六日辰時。上御誠正閣。備局堂上引見入侍時。行司直鄭尙淳。行戶曹判書鄭一祥。行副司直徐有隣。兵曹判書李在簡。刑曹判書趙時俊。禮曹判書鄭昌順。咸春君李昌運。行副司直沈頤之徐有大。行右承旨李在學。記事官尹行任。假注書尹光普。記注官金健修金鳳顯。以次進伏訖。上曰。大臣引入。賓對久曠。廟謨之積滯。民事之切急。一未稟裁。誠甚可悶。故雖無大臣。使之來會。若有稟處之事稟處。可也。尙淳曰。在前如此之時。凡諸稟處之事。首有司堂上爲之。而徐有隣。以藥房監煎。姑未入來。待其登筵稟處。似好矣。上曰。唯。仍命有隣入侍。健修。承命出偕入進伏。上曰。畿伯分等狀本。先爲稟處。有隣曰。卽見京畿監司李在協分等狀啓。則以爲奉天高燥之處。洞畓膏腴之地。無不登稔。設或有彼遜於此者。難於區別。不爲分等。地部頒下事目中。旣無災名。當準元摠。而荐歉之餘。種糧不足。方農之時。癘疫又熾。往往有初不付種之患。沿海諸邑。乾播過半。乾濕不適。初不入鋤者。亦甚夥然。又如道內舊頉。其數不少。姑俟列邑齊報參量陳請。昨年江都米。或有陳請移轉者。又有直請江都者。其數爲二千五十石。南漢餉太九百七十五石。移劃分俵。而越海輸納。山路轉運。俱極難便。依今春一萬石例。捧留本邑。道內最久拯劣米。只有永宗壬寅條。旣已蕩減。而南陽富平金浦交河等四邑。又有昨年拯劣米八百五十石零。太一百二十石零。姑爲停退。推奴徵債。限明秋防塞事。請令廟堂稟處矣。災結事。小少災頉。雖曰豐歲之所不免。而本道年事。若是豐稔。畢竟災摠想不夥然。待其陳請。參量許施。江都米捧留事。畿民之兩年資活。專賴江都。取食於儉歲。捧留於豐年。已是行不得之事。且餉穀事體。不輕而重。決難遽然許施。而今春移轉一萬包耗條。爲先輸送。本米從後運納事。前道臣。筵稟蒙允。此亦依此例。先以耗條輸送本米則竝與一萬石。從後一體輸送。南漢餉太捧留事。當初朝家許劃。實出於曲軫民飢。一時便宜之政。如此豐稔之時。有難許以捧留。而本道之荐饑餘。民情亦不可不顧。各色民人所受太。姑先捧留於廣州境松坡倉。待明春分糶於城餉所受民人處。仍爲待秋還捧於山城。則彼此事勢。俱爲便當。以此知委。拯米停退事。如今之歲。又爲停退。則非但輕費所需之在所當念。當此奸弊日滋。漕轉極難之時。沿海民人。利其公食。幸其停減。必不致力於護送指路之節。末流之弊。不可勝言。且昨年條與最久年條。判異。遽議停退。非所可論。此則使之準捧。推奴徵債。係是民隱。依狀請施行事。竝爲分付。而分等狀啓中所請諸條。列書後錄以聞事。曾已因傳敎行會。則本道狀本之不遵定式。殊甚未安。該道道臣。推考。何如。上曰。依爲之。拯米當捧各邑。卽昨年再昨年尤甚邑。而然於數邑。必有所受多寡之不同。雖値登稔之歲。有難一時準捧。較數邑之中。以不多不少摠。量宜徵捧。其餘停退。可也。出擧條上曰。軍布半減給代事。何以爲之乎。事係時急。不可不趁今區劃矣。有隣曰。臣等略有料量。而當給之數。錢爲二十餘萬。米爲七千餘包。錢條則均廳當五萬兩。關西當十萬兩。禁御兩營。各一萬兩。姑令勿爲別備。其餘不足之數。嶺南關北湖南留儲中。不得不酌量取用。而大臣方呈告。不得相議停當矣。上曰。卿等筵退後。就議大臣。以草記稟處。好矣。有隣曰。全羅左水使李亨元。以麗水設縣及債錢蕩減事。有所論啓。而事係更張。臣等不敢稟裁矣。上曰。此亦就議大臣。以草記覆啓。好矣。尙淳曰。因畿伯狀啓。南漢餉太。捧置松坡倉事命下。而軍餉事體自別。且山城穀簿枵然。臣意則捧上山城。似好矣。上曰。有司堂上之意。何如。有隣曰。軍餉雖重。不過一年。還捧山城。則似無持難之端矣。上曰。松倉捧置。蓋出紓民力之意。今年則依畿伯狀請。施行好矣。一祥曰。自前勅行時。儺禮必設於太平館。而年久頹圮。有難及期修葺。若於慕華館。設都監擧行。則事甚便好。故仰達矣。上曰。今番勅行。事體自別。雖以儺禮言之。多有已例。故欲命設行。而若有弊於市民。則置之無妨矣。有隣曰。雖有些少弊端。亦爲賁飾之一端。壬寅戊午兩年。前例皆爲之矣。上曰。觀光之人。或有傷之者云。然否。一祥曰。寬曠處爲之。則似無傷人之慮矣。上曰。儺禮都監。皆是無賴之流。京中若有竊發之事。亦屬可悶矣。一祥曰。左右捕將。例皆句管。若嚴加禁戢。庶無此患矣。上曰。博採民情。從後筵稟。可也。外此支勅之需。何以經紀乎。一祥曰。分戶曹有臺庫。支勅諸具。皆爲儲置。而率多弊汚。不敢用云矣。似伏聞關西諸邑。迎勅凡百。稍豐於前。雖京師。無以過之云。是甚可悶矣。上曰。非但關西。黃海道亦然云。京中反不如鄕外。可謂不成說矣。自卿曹。別定一計士。往兩西看審爲好。丹艧之已塗飾者。褥簟之已縇染者。雖欲反朴。還爲經費。使之一一看審。以爲京外相準之地好矣。一祥曰。誠如聖敎。計士一員。給馬下送好矣。上曰。唯。有隣曰。湖南道臣。以年事之登熟。御供之莫重。十月令靑大竹。依例捧進。藩臣事體。自當如此。而取考昨年所下綸音。則上而內局靑大竹。下而各軍門旗竿槍柄等諸般竹木。有限明年蠲除之命。而眞諺綸音。旣頒坊曲。靑大竹所納邑民人。亦當知之。王言信如四時。道臣雖以御供封進。京司。當以綸音爲重。今年所封依下敎停止。已封進靑大竹。以明年正月令移施。二月以後。依例封進事。分付道臣。何如。上曰。依爲之。道臣推考。可也。出擧條有隣曰。燻造契事。草記有貢市堂上。更具意見。論理草記之命矣。招問契人輩。則位太外。姑無可以矯弊之道云。更令渠輩。博求無弊可行者。具由來告。如可施行。從後稟處。何如。上曰。依此爲之。可也。今番忠贊衛之永蠲納布裁減錢兩。足可爲民惠乎。時俊曰。惠澤浹洽。臣等不勝欽仰矣。上曰。慕華館科擧。初則太峻。末則太緩。不中者反漏於矢數。混雜極矣。而至有林濟遠怪擧洗馬坪。承旨査出慕華館擧子。有何難底事。或云越俎。或云漫漶。筵席奏對。極其放恣。削職之典。猶云末勘矣。在簡曰。勅行不遠。仁政殿月臺及禁川橋石築動頹處。不可不及時修改。令該曹。擇日擧行。何如。上曰。依爲之。出擧條在簡曰。開市不遠。北評事朴廣源。以病乞遞。屢度呈狀。各別申飭。不多日內辭朝。何如。上曰。使之當日辭朝。可也。出擧條有隣曰。湖西漂人。旣已依所願從水路還送矣。旣令槐院。撰出咨文。別定禁軍。騎撥。下送于灣府。使之傳給鳳城將處。以爲轉致北京之地。何如。上曰。依爲之。出擧條命退。諸臣以次退出。
정조 8년
甲辰十月初六日申時。上御重熙堂。坐直承旨入侍時。左副承旨徐龍輔。記事官尹行任。記注官金健修金鳳顯。以次進伏訖。上命書傳敎曰。在外承旨許遞。前望單子入之。上曰。新除授承旨。牌招察任。出榻敎仍命退。諸臣以次退出。
정조 8년
行都承旨尹坊坐。行左承旨李在學病。右承旨安聖彬坐直。左副承旨李祖承坐直。右副承旨徐龍輔監印廳進。同副承旨曺遠振病。注書朴能源仕直一員未差。假注書李敬五仕。事變假注書金孝建仕。
정조 8년
右承旨安聖彬。右副承旨徐龍輔啓曰。臣等卽伏見全羅道放未放。回啓判付下者。有長興府定配罪人朴宗性。南平縣定配罪人崔潭。珍山郡定配罪人李奎景。依初下敎擧行之命。臣等誠不勝惝怳驚惑之至。噫。彼三罪人。右袒逆相。譸張兇論之狀。湖西獄案。旣已昭載。當初酌處。末後移配。已是失刑之大者。到今全釋之命。雖出於我聖上遇慶曠蕩之盛意。隄防因此而漸壞。義理由是而益晦。思之及此。寧不凜然。臣等職忝喉班。義難容嘿。敢效封還之忱。伏乞更加三思。亟寢成命焉。惶恐敢啓。答曰。臺啓旣停。本院爭執。太過矣。
정조 8년
行都承旨尹坊啓曰。左承旨李在學。左副承旨李祖承。同副承旨曺遠振。今日不爲仕進。卽爲牌招。何如。傳曰。允。
정조 8년
以領議政鄭存謙十度呈辭。傳于尹坊曰。不允批答。
정조 8년
以左議政李福源九度呈辭。傳于尹坊曰。不允批答。
정조 8년
李祖承啓曰。卽者義禁府都事來言。時囚罪人鄭東愼尹之鉉。今日照律勘放後。草記事命下。而判義禁李命植未肅拜。次堂例不得擧行云。判義禁李命植牌招。以爲開坐之地。何如。傳曰。令次堂擧行。
정조 8년
傳于安聖彬曰。右副承旨入侍。
정조 8년
以假注書李敬五。禁推傳旨。傳于安聖彬曰。分揀。
정조 8년
尹行任遷轉。代以朴蓍壽爲假注書。
정조 8년
有政。吏批。判書金鍾秀受由在外。參判未差。參議黃昇源。右承旨安聖彬進。啓曰。判書金鍾秀受由在外。參判未差。小臣獨政未安。何以爲之。敢稟。傳曰。只出緊任。以李敬養爲大司憲。兪彦脩爲執義。姜忱爲掌令。申馥尹載命爲持平。李錫夏爲修撰。李顯靖爲校理。李時秀爲刑曹參議。姜垣爲左通禮。幼學朴師尹。今加通政。注書朴能源父。加資事。承傳。
정조 8년
兵批。判書李在簡。參判金文淳病。參議柳誼入直進。參知沈基泰病。左副承旨李祖承進。護軍單李身晦。副司直單任希敎宋載經權李集斗李壽咸安策。副司果單李東稷孟至大徐有鍊。副司正單李運春。
정조 8년
李祖承啓曰。新除授校理李顯靖。時在慶尙道安東地。經筵入番事緊。斯速乘馹上來事下諭。何如。傳曰。依啓。
정조 8년
傳于尹坊曰。玉堂前望單子入之。
정조 8년
玉堂前望單子入之。校理李翼晉。副校理兪漢敬李延伋。修撰洪樂恒。副修撰徐瀅修落點。
정조 8년
李祖承啓曰。修撰李錫夏牌不進罷職傳旨。今方捧入。而玉堂上下番俱空。事甚未安。新除授校理李翼晉。副校理兪漢敬李延伋。修撰洪樂恒。副修撰徐瀅修。竝卽牌招。以爲推移入直之地。何如。傳曰。允。
정조 8년
安聖彬啓曰。明日訓鍊院分所殿試。兩司當爲進參。除在外受由外。城上所。牌招言送。何如。傳曰。允。
정조 8년
以司諫金履厚牌不進罷職傳旨。傳于安聖彬曰。只推。
정조 8년
李祖承啓曰。大臣呈辭不允批答。傳諭事。檢詳金啓洛。自本院發牌進來。則謂有情勢。來到闕外。屢度催促。終不入來。事體所在。誠極未安。所當重勘。而本院請推之外。無他可施之罰。何以爲之。敢稟。傳曰。雖有情勢。事體所在。不可無飭。罷職。
정조 8년
以平安監司鄭民始。災結區劃狀啓。傳于安聖彬曰。依狀請施行事。回諭。
정조 8년
安聖彬啓曰。假注書朴蓍壽。身病猝重。勢難察任。今姑改差。何如。傳曰。允。
정조 8년
朴蓍壽改差。代以李敬五爲假注書。
정조 8년
金載翼改差。代以金孝建爲事變假注書。
정조 8년
左副承旨臣權書啓。臣敬奉聖諭。馳往傳諭于南部會賢坊長興洞議政府領議政鄭存謙所住處。則以爲今日賓對。至尊獨勞。而臣尙縻職名。僵仆床席。一味尸居。頑如木石。伏枕悚懍。惟冀遄被嚴誅。不惟不加之罪。近密之臣。臨宣敦諭。辭旨諄複。誨諭勤摯。臣且惶且感。益不知措躬之所。臣雖無狀。亦具彝性。前後敦勉。屢勤開示。而昧然冥然。不知所以變動者。必有所不得已者存乎其間。噫。朝著之所以維持。治道之不致汚下。以其有四維耳。朝廷。四方之表準。中書。百僚之觀瞻。今於表準觀瞻之地。出處猖狓。廉隅放倒。則其爲貽羞具瞻。仰累聖化。當如何哉。而國家亦何所取焉。若臣自來必遞之義。參倚前衡。昔非不足。而及夫臺斥峻發之後。去就一節。尤無可論。虛縻重任。久曠庶務。以致災害竝至。罪戾層積。今又夤緣事會。諉以廟謨之講究。覆啓之稽滯。仍爲乍入旋出之計。則自取賤侮。從他笑罵。其將見正於人之不暇。將焉用於董正之地哉。我聖上。不知臣不肖。授臣此任者。或意其有一半分報效。而非但無絲毫之報。尺寸之效。畢竟竝與淸朝四維。而至於臣壞盡無餘。則世道之落下。風俗之虧傷。不但爲一時之害而已。此其罪。雖萬死而不足贖矣。冒恥之罪。反有大於方命之罪。此臣所以寧被違傲之誅。不敢爲冒沒之計者也。至於人言之來。固當受以爲過。初何敢介意。而其所自處之義。不失尺度。然後方可爲重臺言扶世敎。而不至陷於無忌憚之科矣。況臣類中危疾。近因日夜憂灼。諸症越添。蓋其病祟。專在勞心。舌本浮疼。不能呑嚥。左臂㿚瘓。不能運用。風痰轉肆。省覺時迷。數日以來。又添傷寒。頭疼膈煩。寒熱交攻。狗馬賤疾。不敢猥煩。而雖非情勢。卽此病狀。十分危劇。實無當寒蠢動之望。當此民事緊急。客使臨境之時。政府重任。寄在病風之身。言念國事。夜不交睫。五內煎熬。病勢日劇。恩諭之下。轉動無路。玆不得不更煩瀝血之籲。冒犯瀆撓。罪上添罪。常憲之亟加。伏地顒俟云矣。敢啓。傳曰。知道。廟謨之曠務。姑舍是。聞今勅使發程。當在初十日云。以先來軍官所告推之。牌文念四五間到京。勅使來月初一二日到灣。然則遠接使。雖兼程作行。不無窘束之歎。今番勅行。事體尤有自別。儐使往迎。如或未及。其爲貽羞。爲何如耶。且考已例。因勅行云云狀本。亦有開坐差出之擧。卿等何不念及於此耶。急於敦勉。卿等近日處義之乖當。未暇蔓語敷示。卿等諒此。無誤國事。敦諭承旨。更爲傳諭于領左相。
정조 8년
同副承旨李集斗書啓。臣敬奉聖諭。馳往傳諭于東部於義洞景慕宮契議政府左議政李福源所住處。則以爲臣情危病痼。望斷供職。箚單迭上。而未蒙處分。批諭荐下。而未克承膺。分義都虧。情踪轉蹙。至於今日賓對之有備堂而無相臣。大關國體。益增臣罪。惶懍怵惕。鈇鉞是俟。不意溫諭之俯宣。又煩近臣之來傳。十行辭敎。愈往愈勤。奉讀未竟。惶汗浹衣。噫。臣雖至愚。亦有省覺。聖眷之隆摯。豈無感激之心。民事之緊急。豈無瘝曠之懼。客使迎接。有關邦慶。豈不知擧行之體重。而其奈公議之至嚴。廉防之至重。艮限難踰。株守難變。雖承諄複之諭。實無轉動之勢。情窮意竭。不敢蔓辭。惟願遄伏常憲。少安微分云矣。敢啓。傳曰。知道。
정조 8년
左副承旨權書啓。臣敬奉聖諭。馳往傳諭于南部會賢坊長興洞契議政府領議政鄭存謙所住處。則以爲臣纔控血籲。冀蒙處分。不意夜中。承宣踵臨。持傳聖諭。誨責備至。辭敎截嚴。臣驚惶震𢥠。罔知攸措。臣雖病伏昏迷。猶有一分省覺。豈不知今番勅行之事體尤別。而顧臣情勢。初不敢以見職自處。冒死請急。惟以速賜變通。日夜顒祝。今伏承聖敎。至以儐行窘束。致煩聖慮。諭之以開坐差出。責之以毋誤國事。到此地頭。臣之區區處義。有不敢自恤。固當竭蹶趨承之不暇。而目下病狀。日益添劇。肢體癱瘓。不能運用。舌根燥拆。晝夜疼痛。言語謇訥。不能通意。精神昏眩。不能省事。奄奄床席。轉側須人。實無擔舁赴公之勢。有臣如此。生亦何爲。惟願速被方命之誅云矣。敢啓。傳曰。知道。
정조 8년
同副承旨李集斗書啓。臣敬奉聖諭。馳往傳諭于東部於義洞景慕宮契議政府左議政李福源所住處。則以爲臣於再三敦勉之下。一味縮伏。不得趨承。跡涉慢蹇。悚息俟勘。不意夜漏將闌。近臣又臨。十行批旨。旣溫且肅。專以迎勅一事。反復提諭。促臣造朝。至於貽羞之慮。誤事之戒。聖念深切。誨責截嚴。身在三事之列。當此時承此敎。而一直頑然。不敢爲轉身承命之計。其情之大不安。其勢之決難强。不待臣屢瀆。庶蒙天地之體諒矣。荐犯違傲之罪。震懍怵迫。心神飛越。兼以數日來。重感風寒。晝夜叫痛。不省人事。數行附奏。亦不能接續辭理。當俟神識之稍開。冒入文字。仰請威譴云矣。敢啓。傳曰。知道。
정조 8년
尹坊。以侍講院言啓曰。本院新除授文學成種仁。除拜已久。尙不出肅。卽爲牌招察任。何如。傳曰。允。
정조 8년
以文學成種仁牌不進罷職傳旨。傳于尹坊曰。只推。
정조 8년
李祖承。以宗簿寺提調意啓曰。國朝御牒八高祖圖璿源譜略王妃世譜中草。御覽還下後。譜略則當爲付板入刊。國朝御牒八高祖圖王妃世譜。亦爲正書矣。御覽日字。令日官推擇。則今月初八日辰時爲吉云。以此日時。本寺堂上郞廳校正官。具儀仗鼓吹。陪進仁政殿。奉入之意。敢啓。傳曰。知道。
정조 8년
尹坊。以吏曹言啓曰。軍資監正李普天。身病甚重。勢難察任云。今姑改差。何如。傳曰。允。
정조 8년
安聖彬。以兵曹言啓曰。北評事李廣源。昨日有當日辭朝之命。而屢度催促。謂有身病。終不辭朝。事體所在。誠極未安。令該府。拿問處之。何如。傳曰。飭敎之下。無端不赴。大關紀綱。臨淄僉使除授。當日辭朝。時任僉使。遞付京職。開市當前。北評使。不可不趁卽下送。近來評事。除非老病人。皆以陞品人差送之故。年少名官。不識北關風土。是豈當初設置之本意。今番則皆以曾經銓郞人中口傳擬入。此後有行公銓郞。則無得以陞品人擬入事。定式施行。可也。
정조 8년
傳于尹坊曰。吏曹佐郞前望單子入之。
정조 8년
吏曹佐郞前望單子入之。李勉兢落點。
정조 8년
兵曹口傳政事。以李勉兢爲北評事。
정조 8년
安聖彬。以兵曹言啓曰。前後直赴殿試。捧承傳人。轎子陪金世完等三十三人及直赴會試人。選武軍官申道貴。竝依例許赴於明日訓鍊院。命官殿試之意。敢啓。傳曰。日前親臨殿試日。直赴殿試。皆以無乎草記矣。今又忽以三十三人許赴之意爲言者。果何委折。外方都試直赴。日前帳殿直赴。雖有之。其數豈至此多。許赴人姓名及直赴事狀。一一別單書入。因此而有査問者。纔因新定式。直赴帖。無論殿試會試。自政院。以印本帖文分給。而今番政院。無稟請之事。本曹亦無轉達之擧。此亦詳査。卽爲草記。可也。
정조 8년
安聖彬。以兵曹言啓曰。本曹草記。傳曰。日前親臨殿試日。直赴殿試。皆以無乎草記矣。今又忽以三十三人許赴之意爲言者。果何委折。外方都試直赴。日前帳殿。直赴。雖有之。其數豈至此多。許赴人姓名及直赴事狀。一一別單書入。因此而有査問者。纔因新定式。直赴帖。無論殿試會試。自政院。以印本帖文分給。而今番政院。無稟請之事。本曹亦無轉達之擧。此亦詳査。卽爲草記。可也事。命下矣。日前親臨殿試時。以直赴人掛單無乎之意。因訓鍊院報狀草記。而今番。則在前未赴直赴三十人。自訓鍊院。無緣不呈報狀。今始報來。而今番殿試時。直赴二人。京畿選武都試直赴一人。合三十三人矣。直赴人許赴之規。殿試後未赴之人。自訓鍊院。抄出報來。則自臣曹。依例草記許赴於後殿試。而直赴人許赴之時。臣曹則。只憑捧承傳擧行。因成流來之例。今番新直赴人。亦捧承傳。依例許赴矣。至於印本帖文。旣有新定式。則所當提稟。而矇然襲謬。臣不勝惶恐。前後直赴捧承傳未赴人三十三人役姓名。依下敎別單書入之意。敢啓。傳曰。知道。印本帖文之不爲成給。非卿曹做錯。卽政院擧行之疎漏。俄下批旨中。詳査云云。欲使卿詳問政院後。草記也。八月以前直赴。則帖文之未及成給。猶可謂令前事。竝與日前直赴三人。亦不成給。必是該房吏。不能提醒承宣之致。更令入直堂上。軍士房院吏等。待明朝。捉來嚴問取招。査出該吏一人。草記。可也。
정조 8년
安聖彬。以備邊司言啓曰。咸鏡監司李𡊠。災實分等狀啓。有有司堂上。今日內草記回啓之命矣。取見其狀本。則以爲本道穡事。山野均豐。別無差異之殊。尤甚名目。不爲擧論。而其中沿邊數邑。不無晩澇被傷之處。安邊等四邑。置之之次。文川等十九邑。置之稍實。謹以年例。附陳數件後錄馳啓。令廟堂。稟旨。分付云。而其一。昨年未捧還穀。至於二十三萬六千二百九十三石之多。各年舊還。一時竝督。則恐或騷擾而無實。只擧癸卯未捧與停退條。折半本色。折半代穀。以紓民力。其一。推奴徵債。一竝嚴防。其一。明川以南進俸吏。姑許停止事也。南北關穡事。俱得豐穰。無論山野。別無差異。大歉之餘。民事萬幸。分等依狀請施行。至於舊還。則已自本司。通計元數。限三分一徵捧事。草記蒙允。今方知委。則當捧之數。只是十七萬餘石。比之癸卯停捧。幾減六萬石。而亦以一從最近年條。分數收捧之意。措辭發關。則逐邑所捧。自當在於癸卯條之內矣。癸卯條。猶且減數收捧。民力從以可紓。折半代捧一款。置之。推奴徵債。雖値豐歲。易致騷擾。而況又北路推奴。本有朝禁。竝與徵債。一切嚴防。進俸吏之斂結資送。有關民弊。停止之請。便成近例。亦爲許施之意。一體。分付。何如。傳曰。依草記施行。
정조 8년
義禁府啓目粘。鄭東愼尹之鉉等。更招云云。而問目內辭緣。泛稱遲晩。竝只刑推得情。何如。判付啓。今日內。照律勘放後。草記爲良亦敎。
정조 8년
安聖彬。以義禁府言啓曰。時囚罪人鄭東愼尹之鉉等。更招公事判付內。今日內照律勘放後。草記事。命下矣。鄭東愼尹之鉉。傳旨內點下之後。宜卽仕進。而新付者。已至經宿。無一人仕進。此亦紀綱所在。爲先令該府。拿問處之。罪取考律文。則大明律制書有違條有曰。凡奉制書。有所施行。而違者。杖一百。大典推斷條有曰。犯私罪。杖一百。告身盡行追奪。先朝受敎內。王府決杖者。代以金贖矣。鄭東愼尹之鉉等。各杖一百收贖。告身盡行追奪。放送。何如。傳曰。允。如有功儀。各減一等。俱是新進。以公罪勘放。
정조 8년
安聖彬。以刑曹言啓曰。卽接武二所移文。則江西擧子金信權。使同邑居出身張一尙。入場代射。被捉於試所。竝爲移送。故遲晩取招後。金信權。以借射律決杖一百。身充水軍。張一尙。所當一體照律。而係是出身。移義禁府處之。何如。傳曰。依一所例擧行。可也。
정조 8년
安聖彬。以刑曹言啓曰。因承政院使令沈得良照律草記。此而尋常處之。流弊將至於眞箇命牌經宿始傳。杖百之律。失之太寬。院隷畿邑。徒一年定配。未仕進注書。至於三人之多。而院隷。以一人査出捉送。卿等無一言皁白者。詳覈之意。果安在哉。更爲査問草記事。命下矣。依傳敎。罪人沈得良。京畿朔寧郡。徒一年定配。卽爲押送。承政院使令朴宗燁朴允龜等。自本院。又爲捉送。故査問其委折。則渠輩招辭中。以爲新除注書之居住。未能詳知。以致望筒經夜始傳之境。身爲傳命使令。致有此所犯。論其罪狀。萬死無惜。箇箇遲晩矣。當初政院。以得良一人捉送。故臣等未及照察。不能覈出此二人者。實有矇然之罪。不勝惶恐。而宗燁允龜竝依得良例。一體定配。何如。傳曰。允。
정조 8년
領議政鄭存謙十度呈辭。不允批答。王若曰。周公之篤棐王室。留君奭而共貞。司馬之復入政堂。起彦博而自輔。古旣如此。今何不然。予惟耆舊之告歸。必有事端之可據。年益高而病益痼。老臣有乞骸之章。言不用而道不行。君子決奉身之計。以情以病。苟無二者之相妨。告謨告猷。庸副百揆之使宅。顧今辭單之連徹。實非平日之所望。予欲鎭世道而保世臣。待卿溫雅調劑之策。予欲察民隱而制民産。任卿忠勤區劃之方。溫綸已至於再三。謂遐心之可挽。巽牘遽及於八九。尙誠意之未孚。況今時務之多艱。尤待元輔之共濟。北來消息。客使有頒冊之期。南畝生涯。庶民望省斂之惠。惟今日一進一退。實係國勢之安危。曁乃僚同德同心。宜體敦諭之勤懇。於戲。目下之機務方急。言實由中。朝端之董率斯存。禮豈遐外。宜勉鞠躬之悃。毋替敷心之言。所辭宜不允。故玆敎示。想宜知悉。知製敎鄭述祚製進
정조 8년
左議政李福源九度呈辭不允批答。王若曰。倚卿之重。不啻如股肱。諭卿之勤。已竭其心腹。謂當造朝而聽敎。胡復引病而尋單。永念國家之安危。必資輔相之協贊。曁乃僚而同心共力。一世囿亨泰之治。佐一人而聚精會神。庶務無叢脞之患。所以元聖之留君奭。基姬家郅隆之休。亦越司馬之起潞公。致元祐昇平之盛。夫何兩相丐閑之請。遽在百僚仰成之辰。予其疇依。殆如失左右之手。卿等皆去。誰復鎭中外之望。念憂國忘家之誠。不擇夷險患難之際。當扶顚持危之日。豈爲利害去就之圖。況今國事之多艱。正急政府之摠察。灣啓纔報。已聞北使之登途。廟務共貞。尤多南面之托重。敦諭敷腎。予方側席而興思。時憂關心。卿豈斂迹而若浼。於戲。若大川之無舟楫。此非言私之時。尙老成之有典刑。宜念欲留之意。庸副至悃。亟斷來章。所辭宜不允。故玆敎示。想宜知悉。知製敎鄭述祚製進
정조 8년
領議政鄭存謙疏曰。伏以。臣之衷懇。前後血籲。罄竭無餘。積罪未勘。恩諭荐降。惶隘之極。求死不得。千萬匪意。近密之臣。夜中儼臨。特宣聖諭。至以儐行窘速。致煩聖慮。諭之以開坐差出。責之以毋誤國事。辭敎至嚴。臣驚惶震𢥠。五內失守。罔知攸措。臣雖尸居昏迷。猶有一分知覺。豈不知今番勅行之事體尤別。凡係擧行。固當先期講磨。而顧臣情勢。不敢以見職自處。冒死請急。實出於萬不獲已。惟遄被王章。日夜祈祝。一日二日。未蒙處分。勅期漸近。籌坐時急。區區處義。何敢自恤。而臣之目下病狀。十分危劇。肢體癱瘓。不能運動。言語謇訥。不能通意。近因憂灼。舌本燥疼。晝夜叫痛。又添傷寒。膈煩頭疼。寒熱交作。風痰益肆。昏眩愈劇。奄奄床席。作一未冷之屍。當此擧行時急之日。萬無擔舁蠢動之勢。玆敢倩人構疏。據實陳暴。冒犯瀆擾。尤增死罪。伏乞天地父母。亟垂諒察。卽賜鐫削。仍降鈇鉞之誅。勘臣方命之罪。以肅朝綱。以勵臣分。千萬泣祝。答曰。省疏具悉卿懇。昨下敦諭。備悉衷曲。庶謂卿之幡然改圖。辭章踵至。巽讓愈摯。愕然慙歎。無以爲喩。君臣之間。貴在相孚。若有一毫難强之情勢。則予雖急於敦迫。豈不思體諒之道乎。目今鼎席久虛。機務多端。非但支勅凡百之自致窘束而已。以卿體國之誠。何不念及於斯。至於美𧏮。一時無妄。自可勿藥。臥閤論道。庸何妨耶。竊冀卿之安心勿復控辭。卽起視事也。仍傳曰。此批答。遣史官。傳諭于領議政。
정조 8년
左議政李福源疏曰。伏以。臣義在必遞。罪在當勘。而處分尙靳。敦諭荐下。兩日之間。近臣三辱。辭旨愈勤。誨飭轉嚴。惶慓悶隘。罔知攸措。噫。君臣之間。尊卑截然。而下有籲號之懇。上有體諒之恩者。以其誠之孚也。辭之達也。今臣籲號凡幾遭矣。而天聽邈然。不賜體諒。此卽臣誠未孚格。辭不別白之罪也。臣請冒萬死。更瀝肝膈之懇。以冀聖鑑之垂察焉。臣之宜遞也。久且多矣。以罪而去職。未幾而重叨。宜遞也而方有往役之命。故不敢也。及其復命。宜遞也而方有建請之議。故不敢也。言論糊塗。擧措顚錯。宜遞也而物情拂鬱。譏斥四起。宜遞也而大慶荐仍。義重蹈舞。故不敢也。抱得許多情勢。耐得許多日月。今始尋單。亦太晼晩。而一入之後。理無更出。鞶帶之遞。非朝伊夕。不但通朝之所知。抑亦輿儓之所誦。臣雖頑鈍無恥。更何敢拚私義抗公議。晏然爲乍引旋冒之計哉。伏讀前後聖諭。輒以民事多滯。勅行在近。諄諄督出。而此亦臣不可不遞之一機會也。目下時急廟務。尙有籌司諸堂。可以稟覆擧行。而至於迎勅一事。關係莫重。其在國體。須備鼎席。臣旣決不能進。則勢將臨急變通。事多窘束。而臣亦得方命虧分之罪矣。或使臣。怵迫事會。倉卒冒出。則近日祈懇。都歸虛僞。而又將得忘廉蔑義之罪矣。殿下不知臣駑下。置之重任。假以優禮者。亦旣有年。而今使之狼狽迫阨。不得自劃於去就之節。而進退皆陷於罪。則豈天地父母。委曲庇覆。終始生成之意哉。及此牌文未到之前。亟賜遞免。仍命改卜。俾得從容講確於迎接之儀。則在於國事。可無稽緩差誤之慮。臣亦仰賴天恩。得免大戾。以公以私。不勝千萬血祝。且臣內傷思慮。外感風寒。數日以來。賤疾轉劇。頭疼膈煩。喘眩交作。阿堵宿症。又復添重。尋丈之間。不能辨人面目。終日昏昏。委頓床席。似此貌樣。雖庭戶之間。亦有顚仆之慮。束帶赴公。萬無其望。而煩溷是懼。不敢覶縷。惟願聖慈之惻然垂憐。早下勘處之命焉。答曰。省疏具悉卿懇。前後敦諭。罄悉予意。意謂卿體國之誠。幡然改圖。以副予虛佇之望。辭單纔徹。疏本繼至。予誠愕眙。不知何以爲喩也。顧今勅行在近。廟謨多端。是豈卿等閉閤言病之日乎。卿雖日上十箚。豈可容易許施。卿須安心善攝。卽起視事。仍傳曰。此批答。遣史官。傳諭于左議政。
정조 8년
知義禁沈有鎭疏曰。伏以。天佑吾東。吉慶滋至。我聖祖御極之年重回。我邸下受冊之禮旣成。億萬年無疆之休。實基於此。而聖孝出天。誠禮備至。三殿之顯烈誕揚。兩宮之徽號繼進。八域含生者流莫不蹈舞於化理之中。如臣跛躄摧朽之姿。亦蒙陞秩之恩。臣於伊日。適有病故。勢難供職。而除旨便蕃。期於膺命。臣是何人。得此於聖明哉。亞卿重秩。地望自別。決非如臣庸陋所可堪居。兢惶之私。歷日靡弛。金吾除旨。遽下於是際。仍有開坐之命。未暇辭避。章皇出肅。而因仍蹲冒。實涉僭䙝。玆控血懇。仰瀆宸嚴。伏乞聖明。俯垂諒察。亟收新授資級職名。以重公器。以安私分。千萬幸甚。答曰。省疏具悉。卿其勿辭行公。
정조 8년
右尹尹承烈疏曰。伏以。皇穹默佑。邦慶洊至。迺以聖祖御極之舊甲。誕擧离宮封冊之盛禮。於千萬年。無疆之休。實期於斯。聖孝冞篤於推源。顯號載揚於加隆。三殿兩宮。縟儀順成。環東土含生之倫。大小胥悅。跛躃咸聳。臣於此時。猥忝執事之列。粗效奔奏之誠。區區榮幸。固已滿且足矣。何意懋賞之典。至及罔功之賤。分外超陞。旣畀二品峻秩。繼之以摠府京兆。除命聯翩。臣誠惝怳踧踖。莫知措躬之所也。念臣之通籍立朝。二紀于玆。以其姿則倥侗。以其跡則畸寒。旣乏尺寸之長。且無墻壁之援。重以鄕居僻左。視聽不及於當世。姓名罕登於朝紙。居常所自分者。惟是跧伏丘畝。與村翁野叟。歌詠太平。以沒餘齒矣。迺者仁覆之天。雨露若偏。昨今兩年之間。除旨之荐降。幾數十遭矣。聖念特軫於疎逖。俾得以出入前席。獲承龍光隆私。更憐其衰朽。間使之優游閑局。復占便宜。愚陋如臣。何以得此於聖明也。臣一念銘鏤。感涕隨零。只以勉策駑頓。不計顚躓。爲一分酬報之圖。而常恐朝露易晞。涓埃莫效。至於榮塗進取。不但臣所不自期。人亦不以此期臣。今玆所奉恩命。此豈臣寤寐之所曾到哉。噫。朝廷官爵。孰非難愼。而若夫亞卿以上。係是命德之器。上不可匪人而輒授。下不當忘分而濫竽。以臣之才無可稱。勞無可記。而夤緣幸會。忽地冒玷。則在臣梁鵜之譏。有未暇恤而爵賞之僭猥。名器之屑越。其爲貽累於淸朝綜核之政。誠非細故。反覆揣量。實無一分堪承之望。而連値動駕殿座。繼有武所試事。職在陪衛。義重往役。俱不敢言私。初旣章皇祗肅。終又黽勉隨行。一味冒昧。視同固有。中心悚怍。歷日靡已。今始短章陳暴。仰干崇聽。伏乞聖明。俯賜鑑諒。亟許鐫遞臣職名。仍命收還臣新授資級。以重官方。以安賤分。不勝幸甚。答曰。省疏具悉。卿其勿辭行公。
정조 8년
甲辰十月初七日午時。上御重熙堂。左副承旨入侍時。左副承旨李祖承。檢校直閣鄭東浚。記事官朴能源李崑秀尹行任。以次進伏訖。上曰。注書出去。禁府囚供入之。賤臣出傳。以未及入來之意。回奏。上曰。刑曹囚供。已爲判下。入於正書朝報乎。賤臣出問。以下二段。未及出朝報之意。回奏。上曰。廳注書入侍。朴蓍壽進伏。上曰。汝日昨爲假注書。何不趁卽入來乎。蓍壽曰。臣未卽聞知。不能趁時待令。誠萬萬惶悚矣。仍命退。諸臣以次退出。